Gerbli guvohnomalar shakllarini takomillashtirish va fuqarolik holati dalolatnomalarini yozish organlarining aholiga ko‘rsatayotgan xizmatlari sifatini yaxshilash to‘g‘risida

Gerbli guvohnomalar shakllarini takomillashtirish va fuqarolik holati dalolatnomalarini yozish organlarining aholiga ko‘rsatayotgan xizmatlari sifatini yaxshilash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Fuqarolik holati dalolatnomalarini qayd etish tizimini yanada takomillashtirish chora-tadbirlari to‘g‘risida” 2018-yil 12-iyundagi PQ-3785-son qarorida fuqarolik holati dalolatnomalarini yozish (keyingi o‘rinlarda FHDY deb ataladi) organlarida saqlanayotgan fuqarolik holati dalolatnomalari yozuvlarini raqamli ko‘rinishga o‘tkazilishini 2022-yil 1-yanvarga qadar tugatish, keyinchalik “Yagona elektron FHDY arxivi” axborot tizimi bilan integratsiyalashtirish uchun yagona elektron FHDY arxiv fondini shakllantirish nazarda tutilgani ma’lumot uchun qabul qilinsin. 
 2. Fuqarolik holati dalolatnomalarining yagona elektron ma’lumotlar bazasini shakllantirish uchun har bir FHDY bo‘limida saqlanayotgan 200 mingdan ortiq fuqarolik holati dalolatnomalaridan kelib chiqqan holda, 2018-yil 1-oktabrdan 2022-yil 1-yanvargacha FHDY bo‘limlari va nikoh uylari (keyingi o‘rinlarda FHDY bo‘limlari deb ataladi) uchun O‘zbekiston Respublikasi Adliya vazirligi huzuridagi Davlat xizmatlari agentligining Qoraqalpog‘iston Respublikasi, viloyatlar va Toshkent shahar boshqarmalarida (keyingi o‘rinlarda Agentlikning hududiy boshqarmalari deb ataladi) arxivarius lavozimi joriy etilsin. 
 3. FHDY bo‘limlarida axborot-kommunikatsiya texnologiyalaridan foydalangan holda to‘liq elektron hujjat aylanishiga o‘tilishi munosabati bilan 2022-yil 1-yanvardan boshlab, FHDY bo‘limlari xodimlarining sonini belgilash mezonlari qayta ko‘rib chiqilsin. 
 4. 2019-yil 1-yanvardan boshlab tug‘ilganlik, nikoh tuzilganligi, nikohdan ajralganlik va o‘lim haqidagi gerbli guvohnomalar blankalarini (keyingi o‘rinlarda gerbli guvohnomalar deb ataladi) qo‘lda to‘ldirish bo‘yicha talablar bekor qilinsin va ularni axborot-kommunikatsiya texnologiyalaridan foydalangan holda faqat bosma harflar bilan to‘ldirish tartibi joriy etilsin.
 5. Tug‘ilganlik, nikoh tuzilganligi, nikohdan ajralganlik va o‘lim haqidagi gerbli guvohnomalar blankalarining shakllari 1 — 4a-ilovalarga muvofiq tasdiqlansin va 2019-yil 1-yanvardan joriy etilsin.
 Gerbli guvohnomalarni ular to‘liq ishlatib bo‘lingungacha amaldagi blanklarda rasmiylashtirish va berishga ruxsat etilsin.
 6. O‘zbekiston Respublikasi Adliya vazirligi:
 O‘zbekiston Respublikasi Adliya vazirligi huzuridagi Davlat xizmatlari agentligi va O‘zbekiston Respublikasining xorijdagi konsullik muassasalarini yangi gerbli guvohnomalar blankalari bilan;
 O‘zbekiston Respublikasi Adliya vazirligi huzuridagi Davlat xizmatlari agentligi bilan birgalikda arxivariuslar shtat birliklarini saqlash, shuningdek, yagona elektron bazani shakllantirish uchun joriy etilayotgan arxivariuslarni kompyuter texnikasi, skanerlovchi va server uskunalari bilan jihozlashni ta’minlasin.
 7. Belgilansinki, arxivariuslar shtat birliklarini saqlash va yagona elektron bazani shakllantirish uchun joriy etilgan arxivariuslarni kompyuter texnikasi, skanerlovchi va server uskunalari bilan jihozlash O‘zbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamg‘armasiga tushadigan mablag‘lar hisobidan amalga oshiriladi.
 8. O‘zbekiston Respublikasi Adliya vazirligi huzuridagi Davlat xizmatlari agentligi:
 FHDY organlarini yangi gerbli guvohnomalar blankalari bilan;
 gerbli guvohnomalar blankalarini hisobga olish, saqlash, topshirish, shuningdek, ulardan foydalanish tartibiga so‘zsiz rioya etilishini ta’minlasin;
 bir oy muddatda FHDY bo‘limlarining gerbli guvohnomalarni to‘ldirish qoidalarini ishlab chiqsin va tasdiqlasin.
 9. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari: 
 joriy etilayotgan arxivariuslarning FHDY bo‘limlarida saqlanayotgan hujjatlardan foydalanishini va yagona elektron ma’lumotlar bazasini shakllantirish uchun to‘laqonli ish sharoitlari bilan ta’minlasin;
 O‘zbekiston Respublikasi Adliya vazirligi huzuridagi Davlat xizmatlari agentligining taklifiga asosan FHDY bo‘limlarini gerbli guvohnomalarni chiqarish uchun maxsus printerlar bilan ta’minlasin.
 10. Vazirlar Mahkamasining “Gerbli guvohnomalar shakllarini va ularni berganlik uchun gerb yig‘imi miqdorini tasdiqlash to‘g‘risida” 2012-yil 25-apreldagi 119-son qaroriga (O‘zbekiston Respublikasi QT, 2012-y., 4-son, 29-modda) 5-ilovaga muvofiq o‘zgartirishlar kiritilsin.
 11. O‘zbekiston Respublikasi Adliya vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 12. Mazkur qarorning bajarilishini nazorat qilish O‘zbekiston Respublikasi adliya vaziri R.K. Davletov zimmasiga yuklansin. 
 1. Qarorning nomi quyidagi tahrirda bayon etilsin:
 “Gerbli guvohnomalar berganlik uchun gerb yig‘imi miqdorini tasdiqlash to‘g‘risida”.
 2. Muqaddimadan “hamda fuqarolik holati dalolatnomalarini yozish organlari tomonidan beriladigan gerbli guvohnomalar shakllarini takomillashtirish maqsadida” so‘zlari chiqarib tashlansin.
 3. 1-band va 1 — 4a-ilovalar o‘z kuchini yo‘qotgan deb hisoblansin.
 4. 3-bandning uchinchi xatboshisi quyidagi tahrirda bayon etilsin:
 “gerbli guvohnomalar blankalarini tayyorlash, hisobga olish, saqlash, topshirish hamda ulardan foydalanish tartibiga qat’iy rioya etilishini ta’minlasin”.